*Regine Schöttker, Bachelor ALLV254, våren 2021. Jon Fosses episerande kunst i dramatikk og romankunsten.*

**Problemstillingsavsnitta**

I denne oppgåva skal eg undersøke moderne drama med eit hovudfokus på Jon Fosse og hans tre parverk, beståande av ein roman og eit drama, *Det er Ales* + *Ein sommars dag*, *Naustet* + *Vakkert*, og *Bly og vatn* + *Vinter*. Det moderne dramaet nyttar seg gjerne av andre verkemiddel enn det meir tradisjonelle dramaet gjorde slik Aristoteles gjorde greie for då han diskuterer tragedien og komedien i sitt verk *Poetikken*, og som den franske klassisismen vidareførte med mellom anna Racine og Molière. Dermed vert formålet med denne bacheloroppgåva å undersøke på kva punkter det moderne dramaet skil seg frå det tradisjonelle. Meir presist: hovudsakleg kva går føre seg når roman og drama nærmar seg einannan i handlingsgangen? Korleis framstår dei framstilte personane i parverkas roman og drama i forhold til kvarandre? Korleis vert personanes indre og ytre verd framstilte i parverkas sjangervariantar? I kraft av denne hovudproblemstillinga vil eg vidare undersøke korleis Fosse klarar å formidle ein tematikk og handling som ikkje nødvendigvis lar seg formidle med enkelheit i den dramatiske forma. Dette tvingar også fram eit anna analytisk perspektiv, nemleg å forstå kva tematikker som ikkje lett kan framstillast i i den dramatiske forma. Ein hypotese er at dette hos Fosse ofte er det indre sjeleliv, fortida, døden, einsemd, vanskelege mellommenneskelege relasjonar som dei framstilte personane slit å samtale om, og språket og dets funksjon i menneskelivet.

Eg vil derfor hovudsakleg nytte meg av dei tre dramaa til Fosse, *Ein sommars dag, Vakkert* og *Vinter,* og sjå korleis Fosses moderne drama klarar å formidle det ein tradisjonelt forventar å møte i ein roman. Metoden vil hovudsakleg vere analytisk nærlesing, og ei samanlikning mellom romanen og dramaet med same ytre handling for å sjå korleis Fosse overfører drama til roman og vice versa. Undersøkinga mi vil likevel ha ei teoretisk ramme å støtte seg til. Ved hjelp av Peter Szondis verk *Theory of the modern drama*, der han diskuterer det han kallar dramaets krise, som eg forstår som eit brot mellom det innhaldsmessige og det formmessige i dramaet, sett i lys av mellom anna Ibsens dramatikk, vil eg forsøke å forstå kva for nokre verkemiddel som gjer at Fosse skil seg frå den tradisjonelle, eldre dramaet med mellom anna tidsperspektiv og -forståing, indre konflikt og framstilling av dramatiske personar der handlinga ikkje nødvendigvis lenger er hovudsakleg ytre. Eg vil også gjennomgåande i oppgåva nytte meg av Manfred Pfisters *The theory and analysis of Drama,* samt Drude von der Fehr og Jorunn Hareide (red.) si bok *Tendensar i moderne dramatikk* for å ytterlegare underbyggje og hjelpe mine analyser av Fosses parverk på eit teoretisk plan. Eg ser også for meg å kunne finne andres lesingar av Fosses drama hjelpsame for å forstå dei dramaa eg har valt ut i denne bacheloroppgåva.

Eg har valt dette emneområdet fordi eg meiner det er interessant å sjå på kva for nokre episerande verkemiddel Fosse nyttar seg av i sine drama, mellom anna hans leiking med tidsperspektiv i ein sjanger som tradisjonelt har vore ope mellommenneskeleg, notidig og lineær, evna hans til å la dei dramatiske personane uttrykke indre sjeleliv på ulike måter og ikkje minst det lyriske språket han nyttar seg av i replikkskrivinga. Eit anna sentralt verkemiddel eg ser for meg å leggje vekt på i Fosses drama er også hans evne til å la ting og hendingar verte så godt som usagte, for å også tillate tilskodaren ein rolle som meddiktar, noko eg reknar for å vere eit moderne verkemiddel. Fosse er ein dramatikar som kan vere vanskeleg å plassere i noko konkret, tradisjonelt forstått, kategori når det gjeld drama, og har vorten snakka om i kraft av fleire andre moderne dramatikarar, til dømes Brecht. Eg er nysgjerrig på korleis Fosse klarar å formidle indre sjeleliv, menneskeleg konflikt og ein relativt stilleståande livssituasjon på ein så slåande måte som trass alt har gjort han til ein av Noregs desidert største dramatikarar.

***PENSUMLISTE – Førebels bibliografi med atterhald om endringar:***   
**Teori:**

Peter Szondi, omsett av Michael Hays, *Theory of the modern drama*

Manfred Pfister, *The Theory and Analysis of Drama*

Drude von der Fehr og Jorunn Hareide, *Tendensar i moderne norsk dramatikk*

**Litteratur frå forskingstradisjonen:**

Her vil eg setje saman eit knippe artiklar/studiar som er relevante for problemstillingane mine, og føye desse til i pensumlista når eg har fått oversyn over dei, tak i dei, og fått lese meg opp på dei.

**Skjønnlitteratur:**

Jon Fosse, *Ein sommars dag*

Jon Fosse, *Det er Ales*

Jon Fosse, *Naustet*

Jon Fosse, *Vakkert*

Jon Fosse, *Bly og vatn*

Jon Fosse, *Vinter*